CELEX: 62019CJ0760
Language: el
Date: 2021-02-04 00:00:00
Title: Απόφαση του Δικαστηρίου (ένατο τμήμα) της 4ης Φεβρουαρίου 2021.#JCM Europe (UK) Ltd κατά Commissioners for Her Majesty's Revenue and Customs.#Αίτηση του First-tier Tribunal (Tax Chamber) για την έκδοση προδικαστικής αποφάσεως.#Προδικαστική παραπομπή – Τελωνειακή ένωση – Κοινό δασμολόγιο – Συνδυασμένη Ονοματολογία – Δασμολογική κατάταξη – Κλάσεις 8472 και 9031 – Ανιχνευτής γνησιότητας χαρτονομισμάτων και κασέτες χαρτονομισμάτων – Συσκευή που ενσωματώνεται σε διάταξη υποδοχής και συνδέεται με κέντρο εξωτερικού ελέγχου – Εκτελεστικός κανονισμός (ΕΕ) 2016/1760 – Κύρος.#Υπόθεση C-760/19.

ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ένατο τμήμα)
   της 4ης Φεβρουαρίου 2021 (
         *1
      )
   «Προδικαστική παραπομπή – Τελωνειακή ένωση – Κοινό δασμολόγιο – Συνδυασμένη Ονοματολογία – Δασμολογική κατάταξη – Κλάσεις 8472 και 9031 – Ανιχνευτής γνησιότητας χαρτονομισμάτων και κασέτες χαρτονομισμάτων – Συσκευή που ενσωματώνεται σε διάταξη υποδοχής και συνδέεται με κέντρο εξωτερικού ελέγχου – Εκτελεστικός κανονισμός (ΕΕ) 2016/1760 – Κύρος»
   Στην υπόθεση C‑760/19,
   με αντικείμενο αίτηση προδικαστικής αποφάσεως δυνάμει του άρθρου 267 ΣΛΕΕ, που υπέβαλε το First-tier Tribunal (Tax Chamber) [πρωτοδικείο διοικητικών διαφορών (φορολογικό τμήμα), Ηνωμένο Βασίλειο] με απόφαση της 8ης Οκτωβρίου 2019, η οποία περιήλθε στο Δικαστήριο στις 16 Οκτωβρίου 2019, στο πλαίσιο της δίκης
   
      JCM Europe (UK) Ltd
   
   κατά
   
      Commissioners of Her Majesty’s Revenue and Customs,
   
   ΤΟ ΔΙΚΑΣΤΗΡΙΟ (ένατο τμήμα),
   συγκείμενο από τους N. Piçarra (εισηγητή), πρόεδρο τμήματος, D. Šváby και S. Rodin, δικαστές,
   γενικός εισαγγελέας: E. Tanchev
   γραμματέας: A. Calot Escobar
   έχοντας υπόψη την έγγραφη διαδικασία,
   λαμβάνοντας υπόψη τις παρατηρήσεις που υπέβαλαν:
   
            –
         
         
            η JCM Europe (UK) Ltd, εκπροσωπούμενη από τον S. Cock, επικουρούμενο από τη V. Sloane, QC,
         
      
            –
         
         
            η Κυβέρνηση του Ηνωμένου Βασιλείου, εκπροσωπούμενη από τον S. Brandon, επικουρούμενο από τον B. McGurk, barrister,
         
      
            –
         
         
            η Ευρωπαϊκή Επιτροπή, εκπροσωπούμενη από τον J. Hradil και την M. Salyková,
         
      κατόπιν της αποφάσεως που έλαβε, αφού άκουσε τον γενικό εισαγγελέα, να εκδικάσει την υπόθεση χωρίς ανάπτυξη προτάσεων,
   εκδίδει την ακόλουθη
   
      Απόφαση
   
   
            1
         
         
            Η αίτηση προδικαστικής αποφάσεως αφορά το κύρος του εκτελεστικού κανονισμού (ΕΕ) 2016/1760 της Επιτροπής, της 28ης Σεπτεμβρίου 2016, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία (ΕΕ 2016, L 269, σ. 6).
         
      
            2
         
         
            Η αίτηση αυτή υποβλήθηκε στο πλαίσιο ένδικης διαφοράς μεταξύ της JCM Europe (UK) Ltd και των Commissioners for Her Majesty’s Revenue and Customs (φορολογικής και τελωνειακής αρχής, Ηνωμένο Βασίλειο) σχετικά με τη δασμολογική κατάταξη προϊόντος εισαχθέντος από την εταιρία αυτή, ήτοι της iPRO-RC, συσκευής αποτελούμενης από ανιχνευτή γνησιότητας χαρτονομισμάτων και κασέτες χαρτονομισμάτων.
         
      
      Το νομικό πλαίσιο
   
   
      
         Η Συνδυασμένη Ονοματολογία
      
   
   
            3
         
         
            Η δασμολογική κατάταξη των εμπορευμάτων που εισάγονται στην Ευρωπαϊκή Ένωση διέπεται από τη Συνδυασμένη Ονοματολογία, η οποία περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ 1987, L 256, σ. 1).
         
      
            4
         
         
            Η Συνδυασμένη Ονοματολογία στηρίζεται στο εναρμονισμένο σύστημα περιγραφής και κωδικοποίησης των εμπορευμάτων (στο εξής: ΕΣ), το οποίο καταρτίστηκε από το Συμβούλιο Τελωνειακής Συνεργασίας, νυν Παγκόσμιο Οργανισμό Τελωνείων (ΠΟΤ), και θεσπίστηκε με τη Διεθνή Σύμβαση για το εναρμονισμένο σύστημα περιγραφής και κωδικοποίησης των εμπορευμάτων, η οποία συνήφθη στις Βρυξέλλες στις 14 Ιουνίου 1983. Η σύμβαση αυτή, με το τροποποιητικό της πρωτόκολλο της 24ης Ιουνίου 1986, εγκρίθηκε εξ ονόματος της Ευρωπαϊκής Οικονομικής Κοινότητας με την απόφαση 87/369/ΕΟΚ του Συμβουλίου, της 7ης Απριλίου 1987 (ΕΕ 1987, L 198, σ. 1). Σύμφωνα με το άρθρο 3, παράγραφος 1, του κανονισμού 2658/87, στη Συνδυασμένη Ονοματολογία έχουν ενσωματωθεί οι εξαψήφιες κλάσεις και διακρίσεις του ΕΣ, ενώ το έβδομο και το όγδοο ψηφίο αποτελούν τις υποδιαιρέσεις που έχει εισαγάγει η ίδια η Συνδυασμένη Ονοματολογία.
         
      
            5
         
         
            Το εφαρμοστέο κατά τον χρόνο των πραγματικών περιστατικών της κύριας δίκης κείμενο της Συνδυασμένης Ονοματολογίας είναι εκείνο του έτους 2016, το οποίο προκύπτει από τον εκτελεστικό κανονισμό (ΕΕ) 2015/1754 της Επιτροπής, της 6ης Οκτωβρίου 2015, σχετικά με την τροποποίηση του παραρτήματος I του κανονισμού 2658/87 (ΕΕ 2015, L 285, σ. 1, στο εξής: ΣΟ).
         
      
            6
         
         
            Οι γενικοί κανόνες για την ερμηνεία της ΣΟ, οι οποίοι περιλαμβάνονται στο πρώτο μέρος της, τίτλος Ι, ενότητα Α, ορίζουν τα εξής:
            «Η κατάταξη των εμπορευμάτων στη [ΣΟ] πραγματοποιείται σύμφωνα με τις παρακάτω αρχές:
            
                     1.
                  
                  
                     Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνον ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και των σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.
                  
               […]
            
                     6.
                  
                  
                     Η κατάταξη των εμπορευμάτων στις διακρίσεις μιας και της αυτής κλάσης καθορίζεται νόμιμα σύμφωνα με το κείμενο των διακρίσεων αυτών και των σημειώσεων των διακρίσεων, καθώς και αναλογικά, σύμφωνα με τους παραπάνω κανόνες, δεδομένου ότι μπορούν να συγκριθούν μόνον οι διακρίσεις του αυτού επιπέδου. Εκτός αντιθέτων διατάξεων, για τους σκοπούς του κανόνα αυτού εφαρμόζονται επίσης οι σημειώσεις των τμημάτων και των κεφαλαίων.»
                  
               
      
            7
         
         
            Το δεύτερο μέρος της ΣΟ, με τίτλο «Πίνακας δασμών», περιλαμβάνει, μεταξύ άλλων, το τμήμα XVI, το οποίο τιτλοφορείται «Μηχανές και συσκευές, ηλεκτρικό υλικό και τα μέρη τους. Συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων και του ήχου για την τηλεόραση, και μέρη και εξαρτήματα των συσκευών αυτών». Οι σημειώσεις της ΣΟ σχετικά με το τμήμα αυτό έχουν ως εξής:
            
                     «1.
                  
                  
                     Το τμήμα αυτό δεν περιλαμβάνει:
                     […]
                     
                              ιβ)
                           
                           
                              τα είδη του κεφαλαίου 90·
                           
                        
               […]
            
                     3.
                  
                  
                     Εκτός από αντίθετες διατάξεις, οι συνδυασμοί μηχανών διαφόρων ειδών που προορίζονται να λειτουργούν μαζί και που αποτελούν ένα μόνο σώμα, καθώς και οι μηχανές που είναι κατασκευασμένες για να εξασφαλίζουν δύο ή περισσότερες διαφορετικές λειτουργίες, εναλλακτικές ή συμπληρωματικές, κατατάσσονται ανάλογα με την κύρια λειτουργία που χαρακτηρίζει το σύνολο.
                  
               
                     4.
                  
                  
                     Όταν μια μηχανή ή ένας συνδυασμός μηχανών αποτελείται από διάφορα στοιχεία (έστω και χωρισμένα ή συνδυασμένα μεταξύ τους με σωληνώσεις, διατάξεις μετάδοσης της κίνησης, ηλεκτρικά καλώδια ή άλλη διευθέτηση) για να εξασφαλίζουν όλα μαζί μια ακριβώς καθορισμένη λειτουργία που περιλαμβάνεται σε μια από τις κλάσεις του κεφαλαίου 84 ή του κεφαλαίου 85, το σύνολο κατατάσσεται στην κλάση που αντιστοιχεί στη λειτουργία που εξασφαλίζει.
                  
               […]»
         
      
            8
         
         
            Στο εν λόγω τμήμα περιλαμβάνεται, μεταξύ άλλων, το κεφάλαιο 84, που επιγράφεται «Πυρηνικοί αντιδραστήρες, λέβητες, μηχανές, συσκευές και μηχανικές επινοήσεις. Μέρη αυτών των μηχανών ή συσκευών». Το κεφάλαιο αυτό περιλαμβάνει, μεταξύ άλλων, την κλάση 8472, η οποία έχει ως ακολούθως:
            «Άλλες μηχανές και συσκευές γραφείου (π.χ. πολύγραφοι εκτογραφικού τύπου ή μεμβρανών, μηχανές εκτύπωσης διευθύνσεων, αυτόματοι διανομείς τραπεζογραμματίων, μηχανές διαλογής, μετρήσεως ή συσκευασίας σε κυλίνδρους των κερμάτων, συσκευές για το ξύσιμο των μολυβιών, συσκευές για το τρύπημα ή τη σύνδεση εγγράφων)».
         
      
            9
         
         
            Η κλάση 8472 της ΣΟ έχει ως εξής:
            
                        8472 10 00
                     
                     
                        – Πολύγραφοι
                     
                  
                        8472 30 00
                     
                     
                        – Μηχανές για τη διαλογή, το δίπλωμα, την τοποθέτηση σε φάκελο ή ταινία ταχυδρομείου, μηχανές ανοίγματος, κλεισίματος ή σφραγίσματος της αλληλογραφίας και μηχανές για την επικόλληση ή ακύρωση ενσήμων
                     
                  
                        8472 90
                     
                     
                        – Άλλα:
                     
                  
                        8472 90 10
                     
                     
                        – – Μηχανές διαλογής, μέτρησης και συσκευασίας σε κυλίνδρους των κερμάτων
                     
                  
                        8472 90 30
                     
                     
                        – – Αυτόματες ταμειολογιστικές μηχανές
                     
                  
                        8472 90 70
                     
                     
                        – – Άλλα
                     
                  
      
            10
         
         
            Δυνάμει του εκτελεστικού κανονισμού (ΕΕ) 2016/1821 της Επιτροπής, της 6ης Οκτωβρίου 2016, σχετικά με την τροποποίηση του παραρτήματος I του κανονισμού 2658/87 (ΕΕ 2016, L 294, σ. 1), ο κωδικός της διάκρισης «Άλλα» της κλάσης 8472 της ΣΟ τροποποιήθηκε από 84729070 σε 84729090, από την 1η Ιανουαρίου 2017 έως τις 31 Δεκεμβρίου 2019.
         
      
            11
         
         
            Το τμήμα XVIII της ΣΟ φέρει τον τίτλο «Όργανα και συσκευές οπτικής, φωτογραφίας ή κινηματογραφίας, μέτρησης, ελέγχου ή ακριβείας. Όργανα και συσκευές ιατροχειρουργικής. Ωρολογοποιία. Μουσικά όργανα. Μέρη και εξαρτήματα αυτών των οργάνων ή συσκευών». Το τμήμα αυτό περιλαμβάνει, μεταξύ άλλων, το κεφάλαιο 90, το οποίο επιγράφεται «Όργανα και συσκευές οπτικής, φωτογραφίας ή κινηματογραφίας, μέτρησης, ελέγχου ή ακριβείας. Όργανα και συσκευές ιατροχειρουργικής. Μέρη και εξαρτήματα αυτών των οργάνων ή συσκευών».
         
      
            12
         
         
            Οι σημειώσεις της ΣΟ σχετικά με το ως άνω κεφάλαιο 90 έχουν ως εξής:
            
                     «1.
                  
                  
                     Το κεφάλαιο αυτό δεν περιλαμβάνει:
                     […]
                     
                              ζ)
                           
                           
                              τις αντλίες διανομής που φέρουν μετρική διάταξη, της κλάσης 8413· τις πλάστιγγες και τους ζυγούς για τον έλεγχο και τη μέτρηση των προϊόντων που κατεργάζονται στα εργοστάσια, καθώς και τα σταθμά που παρουσιάζονται χωριστά (κλάση 8423)· τις συσκευές ανύψωσης ή χειρισμού (κλάσεις 8425 μέχρι 8428)· τις μηχανές κοπής κάθε είδους για την κατεργασία του χαρτιού ή χαρτονιού (κλάση 8441)· τις ειδικές διατάξεις για τη ρύθμιση του τεμαχίου που πρόκειται να τύχει επεξεργασίας ή του εργαλείου πάνω στις μηχανές-εργαλεία, έστω και με οπτικές διατάξεις για το διάβασμα της κλίμακας (π.χ. διαιρετικές με την ονομασία «οπτικές»), της κλάσης 8466 (άλλες από τις καθαρά οπτικές διατάξεις: π.χ. διόπτρες επικεντρωτικές, ευθυγραμμικές)· τις υπολογιστικές μηχανές (κλάση 8470)· τα όργανα υποβιβασμού της πίεσης, τις βάνες και τα άλλα είδη κρουνοποιίας (κλάση 8481)· τις μηχανές και συσκευές της κλάσης 8486 (στις οποίες περιλαμβάνονται και οι συσκευές για την προβολή ή τη δημιουργία σχεδιαγραμμάτων κυκλώματος σε ευαίσθητες επιφάνειες υλικών ημιαγωγού)·
                           
                        
               […]
            
                     3.
                  
                  
                     Οι διατάξεις των σημειώσεων 3 και 4 του τμήματος XVI εφαρμόζονται επίσης και στο παρόν κεφάλαιο.
                  
               […]»
         
      
            13
         
         
            Το εν λόγω κεφάλαιο περιλαμβάνει, μεταξύ άλλων, την κλάση 9031, η οποία έχει ως εξής:
            «Όργανα, συσκευές και μηχανήματα μέτρησης ή ελέγχου, που δεν κατονομάζονται ούτε περιλαμβάνονται αλλού στο κεφάλαιο αυτό. Προβολείς πλάγιας όψης (προφίλ)».
         
      
            14
         
         
            Η κλάση 9031 της ΣΟ έχει ως ακολούθως:
            
                        […]
                     
                     
                        […]
                     
                  
                         
                     
                     
                        – Άλλα οπτικά όργανα και συσκευές:
                     
                  
                        9031 41 00
                     
                     
                        – – Για τον έλεγχο ημιαγώγιμων πλακιδίων ή διατάξεων ή για τον έλεγχο σε μάσκες ή δίκτυα που χρησιμοποιούνται για την κατασκευή των ημιαγώγιμων διατάξεων
                     
                  
                        9031 49
                     
                     
                        – – Άλλα:
                     
                  
                        9031 49 10
                     
                     
                        – – – Προβολείς πλάγιας όψης (προφίλ)
                     
                  
                        9031 49 90
                     
                     
                        – – – Άλλα
                     
                  
                        […]
                     
                     
                        […]
                     
                  
      
      
         Ο κανονισμός (ΕΕ) 952/2013
      
   
   
            15
         
         
            Το άρθρο 57 του κανονισμού (ΕΕ) 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ 2013, L 269, σ. 1), το οποίο φέρει τον τίτλο «Δασμολογική κατάταξη των εμπορευμάτων», προβλέπει στις παραγράφους 1 και 4 τα εξής:
            «1.   Για την εφαρμογή του κοινού δασμολογίου, η δασμολογική κατάταξη των εμπορευμάτων συνίσταται στον προσδιορισμό μιας από τις διακρίσεις ή περαιτέρω υποδιαιρέσεις της [ΣΟ] στην οποία κατατάσσονται τα εν λόγω εμπορεύματα.
            […]
            4.   Η Επιτροπή μπορεί να θεσπίζει μέτρα για τον προσδιορισμό της δασμολογικής κατάταξης των εμπορευμάτων σύμφωνα με τις παραγράφους 1 και 2.»
         
      
            16
         
         
            Το άρθρο 58 του κανονισμού αυτού, με τίτλο «Ανάθεση εκτελεστικών αρμοδιοτήτων», διευκρινίζει στην παράγραφο 2 τα ακόλουθα:
            «Η Επιτροπή θεσπίζει, μέσω εκτελεστικών πράξεων, τα μέτρα που αναφέρονται στο άρθρο 57 παράγραφος 4.
            […]»
         
      
            17
         
         
            Το άρθρο 285, παράγραφος 1, του εν λόγω κανονισμού προβλέπει ότι, κατά την άσκηση της αρμοδιότητας αυτής, η Επιτροπή επικουρείται από την επιτροπή τελωνειακού κώδικα.
         
      
      
         Ο εκτελεστικός κανονισμός 2016/1760
      
   
   
            18
         
         
            Ο εκτελεστικός κανονισμός 2016/1760 εκδόθηκε από την Επιτροπή βάσει του άρθρου 57, παράγραφος 4, και του άρθρου 58, παράγραφος 2, πρώτο εδάφιο, του κανονισμού 952/2013.
         
      
            19
         
         
            Το άρθρο 1 του ως άνω εκτελεστικού κανονισμού ορίζει τα εξής:
            «Τα εμπορεύματα που περιγράφονται στη στήλη 1 του πίνακα που περιλαμβάνεται στο παράρτημα κατατάσσονται στη [ΣΟ] στον κωδικό ΣΟ που αναφέρεται στη στήλη 2 του εν λόγω πίνακα.»
         
      
            20
         
         
            Σύμφωνα με το άρθρο 3, ο εν λόγω εκτελεστικός κανονισμός τέθηκε σε ισχύ στις 24 Οκτωβρίου 2016.
         
      
            21
         
         
            Το παράρτημα του εκτελεστικού κανονισμού 2016/1760 έχει ως εξής:
            
                        «Περιγραφή των εμπορευμάτων
                     
                     
                        Κατάταξη (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Συσκευή που αποτελείται από ανιχνευτή γνησιότητας χαρτονομισμάτων (τραπεζογραμματίων) και κασέτες χαρτονομισμάτων (“note float unit”) με συνολικές διαστάσεις 10 × 24 × 44 cm περίπου.
                        Ο ανιχνευτής γνησιότητας χαρτονομισμάτων χρησιμοποιεί οπτική τεχνολογία σάρωσης για την εξακρίβωση της γνησιότητας των χαρτονομισμάτων σύμφωνα με προκαθορισμένες προδιαγραφές.
                        Μετά τη διαπίστωση της γνησιότητάς τους, τα χαρτονομίσματα προωθούνται σε κασέτα χαρτονομισμάτων. Όταν η κασέτα χαρτονομισμάτων φθάσει στο όριο χωρητικότητας (συνήθως 30 χαρτονομίσματα), γίνεται αυτόματη διαλογή και κατανομή των χαρτονομισμάτων σε άλλες κασέτες χαρτονομισμάτων, χωρητικότητας 300 χαρτονομισμάτων συνήθως.
                        Η συσκευή χρησιμοποιείται, για παράδειγμα, σε μηχανές παιγνίων, σε μηχανές στάθμευσης, σε αυτόματους πωλητές κ.λπ. για την πληρωμή του αντιτίμου της παρεχόμενης υπηρεσίας ή του λαμβανόμενου προϊόντος.
                        Η συσκευή έχει επίσης την ικανότητα να διανέμει χαρτονομίσματα.
                        Η συσκευή είναι διαρκώς συνδεδεμένη με τον αποκαλούμενο “host-controller” (δεν υπήρχε κατά την παρουσίαση), ο οποίος ρυθμίζει τις προκαθορισμένες προδιαγραφές των χαρτονομισμάτων και τη ροή των χαρτονομισμάτων προς τις διάφορες κασέτες χαρτονομισμάτων.
                        Βλέπε εικόνα (*).
                     
                     
                        8472 90 70
                     
                     
                        Η κατάταξη διέπεται από τους γενικούς κανόνες 1 και 6 για την ερμηνεία της [ΣΟ], και από το κείμενο των κωδικών ΣΟ 8472, 8472 90 και 8472 90 70.
                        Η κατάταξη στην κλάση 9031 ως όργανο μέτρησης ή ελέγχου αποκλείεται, επειδή η συσκευή δεν αποτελεί απλώς όργανο ελέγχου που καλύπτεται από την εν λόγω κλάση. Επιπλέον του ελέγχου της γνησιότητας των χαρτονομισμάτων, εκτελεί και άλλες λειτουργίες, όπως διαλογή και κατανομή χαρτονομισμάτων σε διάφορες κασέτες χαρτονομισμάτων καθώς και διανομή χαρτονομισμάτων. Όλες οι λειτουργίες που εκτελούνται από τη συσκευή καλύπτονται από την κλάση 8472.
                        Κατά συνέπεια, η συσκευή πρέπει να καταταχθεί στον κωδικό ΣΟ 8472 90 70 ως μηχανή γραφείου.
                     
                  (*) Η εικόνα έχει αποκλειστικά ενημερωτικό σκοπό.
            
               
            »
         
      
      Η διαφορά της κύριας δίκης και τα προδικαστικά ερωτήματα
   
   
            22
         
         
            Η προσφεύγουσα της κύριας δίκης είναι εταιρία εδρεύουσα στο Ηνωμένο Βασίλειο, η οποία εισάγει την iPRO-RC.
         
      
            23
         
         
            Το αιτούν δικαστήριο περιγράφει το προϊόν αυτό ως ανιχνευτή γνησιότητας και ανακυκλωτή χαρτονομισμάτων σχεδιασμένo για εγκατάσταση σε διάταξη υποδοχής, όπως σημεία είσπραξης αυτοεξυπηρέτησης, αυτόματους πωλητές, μηχανήματα έκδοσης εισιτηρίων και μηχανήματα τυχερών παιγνίων, και κρίνει ότι δεν είναι κατάλληλο για χρήση σε αυτόματες ταμειολογιστικές μηχανές.
         
      
            24
         
         
            Το αιτούν δικαστήριο επισημαίνει ότι η iPRO-RC περιλαμβάνει τρία κύρια μέρη, τοποθετημένα εντός πλαισίου, και ειδικότερα τη μονάδα ελέγχου γνησιότητας, τη μονάδα ανακύκλωσης και την κασέτα χαρτονομισμάτων. Ολόκληρη η συσκευή τοποθετείται στη συνέχεια εντός του περιβλήματος της διάταξης υποδοχής και συνδέεται με αυτή μέσω ηλεκτρονικής καλωδίωσης. Το «στόμιο» της μονάδας ελέγχου γνησιότητας είναι το μόνο τμήμα της iPRO-RC που είναι ορατό στους χρήστες της διάταξης υποδοχής. Η iPRO-RC δεν μπορεί να λειτουργεί ανεξάρτητα από τη διάταξη υποδοχής, μολονότι διαθέτει ορισμένα αυτόνομα χαρακτηριστικά.
         
      
            25
         
         
            Προς εξακρίβωση της γνησιότητας των εισερχόμενων χαρτονομισμάτων, η iPRO‑RC χρησιμοποιεί τεχνική οπτικής και μαγνητικής ανίχνευσης καθώς και μικροελεγκτή και συγκρίνει τα δεδομένα που συλλέγονται από το χαρτονόμισμα που εισέρχεται με το σύνολο των δεδομένων που είναι αποθηκευμένα στη μνήμη του μικροελεγκτή. Εφόσον τα δεδομένα που συλλέγονται από το εισαγόμενο χαρτονόμισμα αντιστοιχούν στις παραμέτρους που είναι αποθηκευμένες στον μικροελεγκτή, η γνησιότητα του χαρτονομίσματος διαβιβάζεται στο κέντρο ελέγχου, το οποίο μεταφέρει την πληροφορία ότι πρόκειται περί αποδεκτού τραπεζογραμματίου. Αντιθέτως, όταν, στην αντίθετη περίπτωση, το χαρτονόμισμα δεν γίνεται δεκτό, απορρίπτεται και επιστρέφεται στον πελάτη.
         
      
            26
         
         
            Το προϊόν αυτό είχε αρχικώς καταταχθεί από τις φορολογικές και τελωνειακές αρχές στη διάκριση 90314990 της ΣΟ.
         
      
            27
         
         
            Τον Ιανουάριο του 2012, η αρμόδια γερμανική αρχή εξέδωσε δεσμευτική δασμολογική πληροφορία (στο εξής: ΔΔΠ) με την οποία κατέταξε «ανιχνευτή γνησιότητας χαρτονομισμάτων» στη διάκριση 847290 της ΣΟ. Τον Φεβρουάριο του 2012, η φορολογική και τελωνειακή αρχή εξέδωσε ΔΔΠ σχετικά με «ανιχνευτή γνησιότητας και ανακυκλωτή χαρτονομισμάτων», με την οποία τον κατέταξε στη διάκριση 90314990 της ΣΟ. Λόγω της διαφοροποίησης αυτής μεταξύ των δασμολογικών κατατάξεων, η Ομοσπονδιακή Δημοκρατία της Γερμανίας παρέπεμψε το εν λόγω ζήτημα στην επιτροπή τελωνειακού κώδικα του άρθρου 285 του κανονισμού 952/2013. Στις 10 Αυγούστου 2016, η επιτροπή αυτή εξέδωσε θετική γνώμη για το σχέδιο εκτελεστικού κανονισμού της Επιτροπής σχετικά με την κατάταξη του επίμαχου προϊόντος στη διάκριση 84729070 της ΣΟ. Μόνον το Ηνωμένο Βασίλειο της Μεγάλης Βρετανίας και της Βόρειας Ιρλανδίας δεν ψήφισε υπέρ της κατάταξης αυτής.
         
      
            28
         
         
            Στις 28 Σεπτεμβρίου 2016, η Επιτροπή εξέδωσε τον εκτελεστικό κανονισμό 2016/1760.
         
      
            29
         
         
            Στις 3 Ιανουαρίου 2018, η φορολογική και τελωνειακή αρχή εξέδωσε, κατόπιν της από 22ας Νοεμβρίου 2017 αιτήσεως της προσφεύγουσας της κύριας δίκης, ΔΔΠ με την οποία ανακατατάχθηκε η iPRO-RC στη διάκριση 84729090 της ΣΟ, όπως είχε τροποποιηθεί με τον εκτελεστικό κανονισμό 2016/1821, σύμφωνα με τον εκτελεστικό κανονισμό 2016/1760.
         
      
            30
         
         
            Κατόπιν αυτού, η προσφεύγουσα της κύριας δίκης προσέβαλε την εν λόγω ΔΔΠ ενώπιον του αιτούντος δικαστηρίου.
         
      
            31
         
         
            Το αιτούν δικαστήριο, αφού διαπίστωσε ότι ο εκτελεστικός κανονισμός 2016/1760 έχει εφαρμογή επί της iPRO-RC, διατηρεί αμφιβολίες ως προς το κύρος του εκτελεστικού κανονισμού. Αφενός, κατά το ως άνω δικαστήριο, δεν προκύπτει σαφώς από τα πρακτικά της επιτροπής τελωνειακού κώδικα ότι είχε εξεταστεί η κατάταξη του εμπορεύματος, το οποίο αφορά ο εν λόγω εκτελεστικός κανονισμός, στο κεφάλαιο 90 της ΣΟ, πριν αυτό καταταχθεί στο κεφάλαιο 84 της ΣΟ, καθόσον δεν γίνεται καμία αναφορά στη σημείωση 1, στοιχείο ιβʹ, του τμήματος XVI, τόσο του ΕΣ όσο και της ΣΟ. Αφετέρου, δεν προκύπτει επίσης από τα εν λόγω πρακτικά ότι η επιτροπή τελωνειακού κώδικα προσδιόρισε την κύρια λειτουργία του εμπορεύματος αυτού, σύμφωνα με τις σημειώσεις 3 και 4 του τμήματος XVI καθώς και τη σημείωση 3 του κεφαλαίου 90, τόσο του ΕΣ όσο και της ΣΟ. Κατά το δικαστήριο αυτό, η κύρια λειτουργία της iPRO-RC είναι η επικύρωση της γνησιότητας των χαρτονομισμάτων, προκειμένου να αποθηκευτούν με ασφάλεια ή να εκταμιευθούν σύμφωνα με τις εντολές του κέντρου ελέγχου, κάθε δε άλλη λειτουργία είναι σε μεγάλο βαθμό άνευ σημασίας ή, το πολύ, επικουρική.
         
      
            32
         
         
            Υπό τις συνθήκες αυτές, το First-tier Tribunal (Tax Chamber) [πρωτοδικείο διοικητικών διαφορών (φορολογικό τμήμα), Ηνωμένο Βασίλειο] αποφάσισε να αναστείλει την ενώπιόν του διαδικασία και να υποβάλει στο Δικαστήριο τα ακόλουθα προδικαστικά ερωτήματα:
            
                     «1)
                  
                  
                     Είναι ο εκτελεστικός κανονισμός […] 2016/1760 ανίσχυρος κατά το μέρος που κατατάσσει την αποτελούμενη από ανιχνευτή ελέγχου γνησιότητας χαρτονομισμάτων και κασέτες χαρτονομισμάτων συσκευή που προσδιορίζεται στον εν λόγω εκτελεστικό κανονισμό υπό τον κωδικό 84729070 της ΣΟ αντί του κωδικού 90314990 της ΣΟ;
                  
               
                     2)
                  
                  
                     Ειδικότερα, είναι ο εκτελεστικός κανονισμός 2016/1760 ανίσχυρος κατά το μέρος που:
                     
                              α)
                           
                           
                              περιορίζει υπέρμετρα το πεδίο εφαρμογής της κλάσης 9031 της ΣΟ·
                           
                        
                              β)
                           
                           
                              διευρύνει υπέρμετρα το πεδίο εφαρμογής της κλάσης 8472 της ΣΟ·
                           
                        
                              γ)
                           
                           
                              λαμβάνει υπόψη παράγοντες που δεν επιτρέπεται να συνεκτιμηθούν·
                           
                        
                              δ)
                           
                           
                              δεν λαμβάνει δεόντως υπόψη τις επεξηγηματικές σημειώσεις, τις κλάσεις της ΣΟ και/ή τους γενικούς ερμηνευτικούς κανόνες για την κατάταξη του προϊόντος όπως περιγράφεται στον εν λόγω εκτελεστικό κανονισμό;»
                           
                        
               
      
      Επί των προδικαστικών ερωτημάτων
   
   
            33
         
         
            Με τα ερωτήματά του, τα οποία πρέπει να εξεταστούν από κοινού, το αιτούν δικαστήριο ζητεί από το Δικαστήριο να αποφανθεί επί του κύρους του εκτελεστικού κανονισμού 2016/1760, καθόσον κατατάσσει στην κλάση 84729070 και όχι στην κλάση 90314990 της ΣΟ συσκευή που αποτελείται από ανιχνευτή γνησιότητας χαρτονομισμάτων και κασέτες χαρτονομισμάτων, όπως περιγράφεται στη στήλη 1 του πίνακα που περιλαμβάνεται στο παράρτημα του εκτελεστικού κανονισμού, κατά παράβαση του περιεχομένου των κλάσεων 8472 και 9031 της ΣΟ, των επεξηγηματικών σημειώσεων τόσο του ΕΣ όσο και της ΣΟ, σχετικά με τις κλάσεις αυτές, καθώς και των γενικών κανόνων ερμηνείας της ΣΟ.
         
      
            34
         
         
            Προκαταρκτικώς, υπενθυμίζεται ότι το Δικαστήριο έχει αποφανθεί κατ’ επανάληψη ότι η Επιτροπή, η οποία ενεργεί σε συνεργασία με τους τελωνειακούς πραγματογνώμονες των κρατών μελών, διαθέτει ευρεία διακριτική ευχέρεια για τον προσδιορισμό του περιεχομένου των δασμολογικών κλάσεων που λαμβάνονται υπόψη για την κατάταξη συγκεκριμένου εμπορεύματος. Εντούτοις, η εξουσία της Επιτροπής να θεσπίζει τα μέτρα που προβλέπονται στο άρθρο 57, παράγραφος 4, και στο άρθρο 58, παράγραφος 2, του κανονισμού 952/2013 δεν της επιτρέπει να τροποποιεί ούτε το περιεχόμενο ούτε το πεδίο εφαρμογής των δασμολογικών κλάσεων που έχουν καθοριστεί βάσει του ΕΣ, του οποίου το πεδίο εφαρμογής έχει δεσμευθεί η Ένωση, δυνάμει του άρθρου 3 της σύμβασης που μνημονεύεται στη σκέψη 4 της παρούσας απόφασης, να μην τροποποιήσει (πρβλ. αποφάσεις της 12ης Φεβρουαρίου 2015, Raytek και Fluke Europe, C‑134/13, EU:C:2015:82, σκέψη 29, και της 19ης Δεκεμβρίου 2019, Amoena, C‑677/18, EU:C:2019:1142, σκέψη 37 και εκεί μνημονευόμενη νομολογία).
         
      
            35
         
         
            Προκειμένου να καθοριστεί αν η Επιτροπή, κατατάσσοντας το εμπόρευμα που περιγράφεται στη στήλη 1 του πίνακα που περιλαμβάνεται στο παράρτημα του εκτελεστικού κανονισμού 2016/1760 στην κλάση 8472 και όχι στην κλάση 9031 της ΣΟ, τροποποίησε το περιεχόμενο ή το πεδίο εφαρμογής των δύο αυτών δασμολογικών κλάσεων της ΣΟ, οι οποίες έχουν καθοριστεί βάσει του ΕΣ, πρέπει να υπομνησθεί, πρώτον, ότι, χάριν της ασφαλείας δικαίου και προς διευκόλυνση των ελέγχων, το καθοριστικής σημασίας κριτήριο για τη δασμολογική κατάταξη των εμπορευμάτων πρέπει να αναζητείται, εν γένει, στα αντικειμενικά χαρακτηριστικά γνωρίσματά τους και στις αντικειμενικές ιδιότητές τους, όπως ορίζονται στο κείμενο της κλάσης και της διάκρισης της ΣΟ και των σημειώσεων των τμημάτων ή των κεφαλαίων αυτής (αποφάσεις της 19ης Δεκεμβρίου 2019, Amoena, C‑677/18, EU:C:2019:1142, σκέψη 40, και της 18ης Ιουνίου 2020, Hydro Energo, C‑340/19, EU:C:2020:488, σκέψη 34 και εκεί μνημονευόμενη νομολογία).
         
      
            36
         
         
            Δεύτερον, αν η κατάταξη δεν μπορεί να πραγματοποιηθεί μόνο με βάση τα αντικειμενικά χαρακτηριστικά και τις αντικειμενικές ιδιότητες του οικείου προϊόντος, ο προορισμός του προϊόντος αυτού, ιδίως δε ο ουσιώδης προορισμός του, μπορεί να αποτελέσει αντικειμενικό κριτήριο κατάταξης, υπό την προϋπόθεση ότι είναι συμφυής με το εν λόγω προϊόν. Ο συμφυής χαρακτήρας πρέπει να μπορεί να εκτιμηθεί με γνώμονα τα αντικειμενικά χαρακτηριστικά και τις αντικειμενικές ιδιότητες του προϊόντος (πρβλ. αποφάσεις της 5ης Σεπτεμβρίου 2019, TDK-Lambda Germany, C‑559/18, EU:C:2019:667, σκέψη 27, και της 18ης Ιουνίου 2020, Hydro Energo, C‑340/19, EU:C:2020:488, σκέψη 35 και εκεί μνημονευόμενη νομολογία).
         
      
            37
         
         
            Τρίτον, το Δικαστήριο έχει επανειλημμένως κρίνει ότι, μολονότι δεν έχουν δεσμευτική ισχύ, οι επεξηγηματικές σημειώσεις της ΣΟ και του ΕΣ αποτελούν σημαντικά βοηθήματα προς διασφάλιση της ομοιόμορφης εφαρμογής του κοινού δασμολογίου και, ως τέτοια, παρέχουν χρήσιμα στοιχεία για την ερμηνεία του (απόφαση της 18ης Ιουνίου 2020, Hydro Energo, C‑340/19, EU:C:2020:488, σκέψη 36 και εκεί μνημονευόμενη νομολογία).
         
      
            38
         
         
            Όσον αφορά το κείμενο των επίμαχων στην κύρια δίκη δασμολογικών κλάσεων, επισημαίνεται ότι το κείμενο της κλάσης 9031 της ΣΟ αφορά, μεταξύ άλλων, τα «[ό]ργανα, συσκευές και μηχανήματα μέτρησης ή ελέγχου», που δεν κατονομάζονται ούτε περιλαμβάνονται αλλού στο κεφάλαιο 90 της ΣΟ, ενώ το κείμενο της κλάσης 8472 της ΣΟ αφορά τις «[ά]λλες μηχανές και συσκευές γραφείου», μεταξύ των οποίων περιλαμβάνονται αυτόματοι διανομείς τραπεζογραμματίων, καθώς και μηχανές διαλογής, μέτρησης ή συσκευασίας σε κυλίνδρους των κερμάτων.
         
      
            39
         
         
            Το Δικαστήριο έχει επισημάνει ότι οι επεξηγηματικές σημειώσεις του ΕΣ περιγράφουν το κεφάλαιο 90 αυτού ως περικλείον ένα σύνολο οργάνων και συσκευών τα οποία, γενικώς, χαρακτηρίζονται κατ’ ουσίαν από την τελειότητα της κατασκευής τους και τη μεγάλη τους ακρίβεια, στοιχεία που τα διακρίνουν από τα συνήθη προϊόντα (πρβλ. αποφάσεις της 7ης Νοεμβρίου 2002, Lohmann και Medi Bayreuth, C‑260/00 έως C‑263/00, EU:C:2002:637, σκέψη 37, και της 16ης Μαΐου 2019, Estron, C‑138/18, EU:C:2019:419, σκέψη 62 και εκεί μνημονευόμενη νομολογία). Όπως διευκρινίζουν αυτές οι επεξηγηματικές σημειώσεις, οι περισσότερες από αυτές τις συσκευές χρησιμοποιούνται «ιδίως στον αμιγώς επιστημονικό τομέα (έρευνες εργαστηρίων, αναλύσεις, αστρονομία κ.λπ.), για πολύ ειδικές τεχνικές ή βιομηχανικές εφαρμογές (μετρήσεις ή ελέγχους, παρατηρήσεις κ.λπ.) ή για ιατρικούς σκοπούς».
         
      
            40
         
         
            Εξάλλου, οι επεξηγηματικές σημειώσεις του ΕΣ διευκρινίζουν, όσον αφορά την κλάση 9031 αυτού, ότι η κλάση αυτή περιλαμβάνει, πέραν των προβολέων πλάγιας όψης (προφίλ), τα «όργανα, συσκευές και μηχανήματα μέτρησης ή ελέγχου, οπτικά ή μη, που δεν είναι όργανα, συσκευές και μηχανήματα που περιλαμβάνονται υπό ειδικότερους όρους» στις λοιπές κλάσεις του κεφαλαίου 90 του ΕΣ. Τέλος, στην επεξηγηματική σημείωση του ΕΣ σχετικά με τη διάκριση 903149 αυτού αναφέρεται ακόμη ότι η εν λόγω διάκριση «καλύπτει όχι μόνο τα όργανα και συσκευές που διευκολύνουν άμεσα ή βελτιώνουν την ανθρώπινη όραση αλλά και άλλα όργανα και συσκευές που λειτουργούν με τη στήριξη οπτικών στοιχείων ή τεχνολογιών».
         
      
            41
         
         
            Όσον αφορά την κλάση 8472 της ΣΟ, το Δικαστήριο έχει διαπιστώσει ότι αυτή αφορά, ως υπολειμματική κλάση, τις μηχανές γραφείου οι οποίες έχουν κυρίως μηχανική δομή και λειτουργία (πρβλ. απόφαση της 9ης Οκτωβρίου 1997, Rank Xerox, C‑67/95, EU:C:1997:470, σκέψη 25).
         
      
            42
         
         
            Εν προκειμένω, βάσει των αντικειμενικών χαρακτηριστικών και ιδιοτήτων του εμπορεύματος που αφορά ο εκτελεστικός κανονισμός 2016/1760, όπως περιγράφονται στη στήλη 1 του πίνακα που περιλαμβάνεται στο παράρτημα του εκτελεστικού κανονισμού, η Επιτροπή, κατ’ εφαρμογήν των γενικών κανόνων 1 και 6 για την ερμηνεία της ΣΟ, όπως αναφέρεται στην αιτιολογία που παρατίθεται στη στήλη 3 του εν λόγω πίνακα, αφενός, απέκλεισε την κατάταξη του εμπορεύματος αυτού στην κλάση 9031 της ΣΟ, εφόσον το εν λόγω εμπόρευμα «δεν αποτελεί απλώς όργανο ελέγχου που καλύπτεται από την εν λόγω κλάση» και, αφετέρου, το κατέταξε στην κλάση 84729070 της ΣΟ ως «μηχανή γραφείου», εφόσον «[ό]λες οι λειτουργίες που εκτελούνται από τη συσκευή καλύπτονται από την κλάση 8472» της ΣΟ.
         
      
            43
         
         
            Οι αμφιβολίες του αιτούντος δικαστηρίου ως προς το κύρος του εκτελεστικού κανονισμού 2016/1760 αφορούν, ειδικότερα, το γεγονός ότι η δασμολογική κατάταξη που καθορίζεται στον κανονισμό αυτόν δεν έλαβε υπόψη, αφενός, τη σημείωση 1, στοιχείο ιβʹ, του τμήματος XVI της ΣΟ, καθώς και, αφετέρου, τις σημειώσεις 3 και 4 του τμήματος αυτού, σε συνδυασμό με τη σημείωση 3 του κεφαλαίου 90 της ΣΟ, στο μέτρο που η αιτιολογία της στήλης 3 του πίνακα που περιλαμβάνεται στο παράρτημα του εκτελεστικού κανονισμού δεν παραπέμπει σε καμία από τις ως άνω σημειώσεις.
         
      
            44
         
         
            Πρώτον, η σημείωση 1, στοιχείο ιβʹ, του τμήματος XVI της ΣΟ, το οποίο περιλαμβάνει τα κεφάλαια 84 και 85 αυτής, αναφέρει απλώς ότι το εν λόγω τμήμα δεν περιλαμβάνει τα είδη του κεφαλαίου 90 της ΣΟ. Επομένως, αν ένα εμπόρευμα εμπίπτει στο κεφάλαιο 90 της ΣΟ, αποκλείεται να εμπίπτει επίσης στα κεφάλαια 84 και 85 της ΣΟ (πρβλ. απόφαση της 16ης Μαΐου 2019, Estron, C‑138/18, EU:C:2019:419, σκέψη 75).
         
      
            45
         
         
            Όπως όμως παρατηρεί η Επιτροπή με τις γραπτές παρατηρήσεις της, από το δεύτερο εδάφιο της στήλης 3 του πίνακα που περιλαμβάνεται στο παράρτημα του εκτελεστικού κανονισμού 2016/1760 προκύπτει ρητώς ότι η κατάταξη σε μία από τις κλάσεις του κεφαλαίου 90 της ΣΟ, ήτοι στην κλάση 9031, αποκλείστηκε, πράγμα που σημαίνει ότι, τουλάχιστον, η κατάταξη αυτή εξετάστηκε εναλλακτικά προς την κατάταξη στην κλάση 8472 της ΣΟ, η οποία και τελικά προκρίθηκε.
         
      
            46
         
         
            Επομένως, το εμπόρευμα το οποίο αφορά ο εν λόγω εκτελεστικός κανονισμός δεν κατατάχθηκε στην κλάση 8472 της ΣΟ κατά παράβαση της σημείωσης 1, στοιχείο ιβʹ, του τμήματος XVI της ΣΟ.
         
      
            47
         
         
            Εξάλλου, το γεγονός ότι η αιτιολογία που παρατίθεται στη στήλη 3 του πίνακα που περιλαμβάνεται στο παράρτημα του εκτελεστικού κανονισμού 2016/1760 δεν περιέχει καμία αναφορά στη σημείωση αυτή δεν μπορεί να συνεπάγεται, αυτό καθεαυτό, το ανίσχυρο του εκτελεστικού κανονισμού. Πράγματι, κατά πάγια νομολογία του Δικαστηρίου, μολονότι η επιβαλλόμενη από το άρθρο 296, δεύτερο εδάφιο, ΣΛΕΕ αιτιολογία πρέπει να είναι προσαρμοσμένη στη φύση της επίμαχης πράξης και να εκθέτει με σαφήνεια και χωρίς αμφισημία τη συλλογιστική του θεσμικού οργάνου που εξέδωσε την πράξη, ώστε να παρέχεται η δυνατότητα στους μεν ενδιαφερομένους να γνωρίζουν τους λόγους για τους οποίους ελήφθη το μέτρο, στο δε αρμόδιο δικαιοδοτικό όργανο να ασκήσει τον έλεγχό του, δεν απαιτείται, ωστόσο, η αιτιολογία να παραθέτει εξαντλητικά όλα τα κρίσιμα πραγματικά και νομικά στοιχεία (απόφαση της 4ης Ιουνίου 2020, Ουγγαρία κατά Επιτροπής, C‑456/18 P, EU:C:2020:421, σκέψη 57 και εκεί μνημονευόμενη νομολογία).
         
      
            48
         
         
            Δεύτερον, κατά τη σημείωση 3 του κεφαλαίου 90 της ΣΟ, οι διατάξεις των σημειώσεων 3 και 4 του τμήματος XVI της ΣΟ εφαρμόζονται επίσης και στο κεφάλαιο αυτό.
         
      
            49
         
         
            Από τα χαρακτηριστικά και τις ιδιότητες του εμπορεύματος που αφορά ο εκτελεστικός κανονισμός 2016/1760, όπως περιγράφονται στη στήλη 1 του πίνακα που περιλαμβάνεται στο παράρτημα του εκτελεστικού κανονισμού, προκύπτει ότι το ως άνω εμπόρευμα εμφανίζεται ως αποτελούμενο από διαφορετικά μέρη, ήτοι από ανιχνευτή γνησιότητας χαρτονομισμάτων και κασέτες χαρτονομισμάτων. Ολόκληρη η συσκευή είναι συνδεδεμένη με «κέντρο ελέγχου» και ενσωματώνεται σε διάταξη υποδοχής, όπως μηχανή τυχερών παιγνίων, αυτόματο πωλητή ή μηχανή στάθμευσης, προκειμένου να εξασφαλιστεί η «πληρωμή του αντιτίμου της παρεχόμενης υπηρεσίας ή του λαμβανόμενου προϊόντος».
         
      
            50
         
         
            Προς τούτο, όπως διευκρινίζεται στη στήλη 3 του ως άνω πίνακα, η συσκευή αυτή διασφαλίζει πλείονες λειτουργίες, ήτοι «[ε]πιπλέον του ελέγχου της γνησιότητας των χαρτονομισμάτων, εκτελεί και άλλες λειτουργίες, όπως διαλογή και κατανομή χαρτονομισμάτων σε διάφορες κασέτες χαρτονομισμάτων καθώς και διανομή χαρτονομισμάτων».
         
      
            51
         
         
            Επομένως, το εμπόρευμα το οποίο αφορά ο εκτελεστικός κανονισμός 2016/1760 είναι, αφενός, μηχανή σχεδιασμένη για να διασφαλίζει πλείονες διαφορετικές λειτουργίες, εναλλακτικές ή συμπληρωματικές, κατά την έννοια της σημείωσης 3 του τμήματος XVI της ΣΟ, και επομένως, σύμφωνα με τη σημείωση αυτή, η κατάταξή του πρέπει να καθορίζεται, εκτός αντιθέτων διατάξεων, ανάλογα με την κύρια λειτουργία που χαρακτηρίζει το σύνολο με βάση την αντίληψη του καταναλωτή [πρβλ. απόφαση της 30ής Απριλίου 2020, DHL Logistics (Slovakia), C‑810/18, EU:C:2020:336, σκέψη 27 και εκεί μνημονευόμενη νομολογία]. Αφετέρου, το εμπόρευμα αυτό είναι επίσης μηχανή αποτελούμενη από διακριτά στοιχεία σχεδιασμένα για να επιτελούν συγχρόνως μια ακριβώς καθορισμένη λειτουργία, κατά την έννοια της σημείωσης 4 του τμήματος XVI της ΣΟ, η δε κατάταξή του πρέπει να καθορίζεται από την εν λόγω λειτουργία. Εν προκειμένω, η κύρια λειτουργία η οποία χαρακτηρίζει το σύνολο της επίμαχης συσκευής, με βάση την αντίληψη του καταναλωτή, και για την οποία έχουν σχεδιαστεί τα διακριτά στοιχεία που την αποτελούν είναι η πληρωμή του αντιτίμου του προϊόντος που λαμβάνεται ή της υπηρεσίας που παρέχεται, μέσω της διάταξης υποδοχής στην οποία είναι ενσωματωμένη η ως άνω συσκευή.
         
      
            52
         
         
            Όπως υποστηρίζουν, κατ’ ουσίαν, η Κυβέρνηση του Ηνωμένου Βασιλείου και η Επιτροπή με τις γραπτές παρατηρήσεις τους, η κύρια λειτουργία του εμπορεύματος το οποίο αφορά ο εκτελεστικός κανονισμός 2016/1760 δεν μπορεί να θεωρηθεί ότι είναι ο έλεγχος ή η επικύρωση της γνησιότητας χαρτονομισμάτων. Βεβαίως, ο έλεγχος, με τη χρήση τεχνικής οπτικής ανίχνευσης, της γνησιότητας των χαρτονομισμάτων, σύμφωνα με προκαθορισμένες προδιαγραφές, είναι μία από τις λειτουργίες που επιτελεί η επίμαχη συσκευή, συγκεκριμένα μέσω του ανιχνευτή γνησιότητας χαρτονομισμάτων ο οποίος είναι ένα από τα συστατικά της μέρη. Εντούτοις, η λειτουργία αυτή δεν νοείται ως αυτοσκοπός.
         
      
            53
         
         
            Πράγματι, η επικύρωση της γνησιότητας των χαρτονομισμάτων μετά το πέρας του ελέγχου αυτού είναι αναγκαία για τη διασφάλιση των λειτουργιών διαλογής, κατανομής και αποθήκευσης των χαρτονομισμάτων στις διάφορες κασέτες, καθώς και για τη διανομή των εν λόγω χαρτονομισμάτων προς εξυπηρέτηση του σκοπού που επιδιώκει η διάταξη υποδοχής στην οποία είναι ενσωματωμένη η ως άνω συσκευή, ήτοι της πληρωμής του αντιτίμου του προϊόντος που λαμβάνεται ή της υπηρεσίας που παρέχεται από τη διάταξη αυτή.
         
      
            54
         
         
            Εξάλλου, από τη σημείωση 1, στοιχείο ζʹ, του κεφαλαίου 90 της ΣΟ προκύπτει ότι ορισμένα προϊόντα που διαθέτουν εξοπλισμό μέτρησης ή ελέγχου, ιδίως οπτικές διατάξεις για το διάβασμα της κλίμακας, δεν κατατάσσονται όλα σε μία από τις κλάσεις του εν λόγω κεφαλαίου 90, αλλά πρέπει, αντιθέτως, να καταταχθούν σε διαφορετικές κλάσεις του κεφαλαίου 84 της ΣΟ. Όπως υποστηρίζει η Επιτροπή, δεν μπορεί, επομένως, να γίνει δεκτό ότι τα προϊόντα που διασφαλίζουν ορισμένη μορφή μέτρησης ή ελέγχου μπορούν να καταταχθούν μόνο σε μία από τις κλάσεις του κεφαλαίου 90 της ΣΟ, ιδίως στην κλάση 9031.
         
      
            55
         
         
            Επιπλέον, το περιεχόμενο της κλάσης 8472 της ΣΟ είναι εξαιρετικά ευρύ. Πράγματι, η κλάση αυτή αφορά τις «[ά]λλες μηχανές και συσκευές γραφείου», οι οποίες, επομένως, δεν περιλαμβάνονται ειδικότερα σε άλλη δασμολογική κλάση. Εξάλλου, το ίδιο το κείμενο της κλάσης αυτής αναφέρει ρητώς μηχανές γραφείου για τον χειρισμό χρημάτων, ήτοι «αυτόματο[υς] διανομείς τραπεζογραμματίων» και «μηχανές διαλογής, μετρήσεως ή συσκευασίας σε κυλίνδρους των κερμάτων». Εν προκειμένω, από το τέταρτο εδάφιο της στήλης 1 του πίνακα που περιλαμβάνεται στο παράρτημα του εκτελεστικού κανονισμού 2016/1760 προκύπτει ρητώς ότι το εμπόρευμα που αφορά ο κανονισμός αυτός χρησιμοποιείται, για παράδειγμα, σε αυτόματους πωλητές, οι οποίοι καλύπτονται από την κλάση 8472 της ΣΟ.
         
      
            56
         
         
            Το ευρύτατο περιεχόμενο του όρου «μηχανές γραφείου», κατά την έννοια της κλάσης 8472 της ΣΟ, επιβεβαιώνεται από τις επεξηγηματικές σημειώσεις του ΕΣ σχετικά με την κλάση 8472 του ΕΣ. Οι σημειώσεις αυτές διευκρινίζουν ότι ο όρος «μηχανές ή συσκευές γραφείου», κατά την κλάση αυτή, πρέπει να ερμηνευθεί ευρέως υπό την έννοια ότι καλύπτει όχι μόνον τις «μηχανές και συσκευές που χρησιμοποιούνται σε γραφεία», αλλά και τις μηχανές και συσκευές που χρησιμοποιούνται σε ποικίλα επαγγελματικά πλαίσια, όπως «καταστήματα, εργοστάσια, εργαστήρια, σχολεία, σταθμούς, ξενοδοχεία», προκειμένου να εκτελέσουν «εργασίες γραφείου», ήτοι «εργασίες σχετικά με έγγραφες διαδικασίες (καταχώριση, τήρηση εγγράφων, αλληλογραφία κ.λπ.), αρχειοθέτηση, λογιστική κ.λπ.». Εξάλλου, από το κείμενο των ίδιων επεξηγηματικών σημειώσεων προκύπτει ότι οι απαριθμήσεις μιας σειράς «μηχανών ή συσκευών γραφείου» δεν είναι εξαντλητικές, στο μέτρο που συνοδεύονται είτε από τη συντομογραφία «κ.λπ.» είτε από το επίρρημα «ιδίως».
         
      
            57
         
         
            Λαμβανομένου υπόψη τόσο του κειμένου της κλάσης 8472 της ΣΟ όσο και των επεξηγηματικών σημειώσεων του ΕΣ που αφορούν την κλάση 8472 του ΕΣ, διαπιστώνεται ότι η κλάση αυτή καλύπτει, ως συσκευές ή μηχανές γραφείου, και τις συσκευές οι οποίες, ακόμη και αν δεν χρησιμοποιούνται σε γραφείο, χρησιμοποιούνται για την εκτέλεση καθηκόντων που είναι εγγενή σε εργασίες γραφείου. Από τα στοιχεία αυτά προκύπτει επίσης ότι η κλάση 8472 της ΣΟ καλύπτει, ως «μηχανές ή συσκευές γραφείου», εν ευρεία εννοία, μηχανές για τον χειρισμό χρημάτων που χρησιμοποιούνται σε ποικίλα επαγγελματικά πλαίσια και διασφαλίζουν με μηχανικό τρόπο καθήκοντα που σχετίζονται εγγενώς με τον χειρισμό μετρητών, ήτοι χαρτονομισμάτων και κερμάτων, ιδίως δε τη διαλογή, την καταμέτρηση, την αποθήκευση και τη διανομή, δεδομένου ότι τα καθήκοντα αυτά εκτελούνται κατά παράδοση χειρωνακτικά από το προσωπικό που εκτελεί εργασία γραφείου, η οποία μπορεί, μεταξύ άλλων, να συνίσταται σε πληρωμές για προϊόντα ή υπηρεσίες.
         
      
            58
         
         
            Επομένως, χωρίς να υποπέσει σε πρόδηλη πλάνη, η Επιτροπή, κατά την άσκηση της ευρείας διακριτικής ευχέρειας που διαθέτει προς προσδιορισμό του περιεχομένου των δασμολογικών κλάσεων, έκρινε ότι το εμπόρευμα το οποίο αφορά ο εκτελεστικός κανονισμός 2016/1760 δεν είναι απλώς μηχάνημα μέτρησης ή ελέγχου, κατά την έννοια της κλάσης 9031 της ΣΟ, αποκλειομένης της κατάταξης του εμπορεύματος αυτού στην εν λόγω κλάση, και ότι οι διαφορετικές λειτουργίες που επιτελεί καλύπτονται από την κλάση 8472 της ΣΟ.
         
      
            59
         
         
            Το συμπέρασμα αυτό δεν κλονίζεται από το γεγονός ότι στις επεξηγηματικές σημειώσεις του ΕΣ σχετικά με την κλάση 8472 του ΕΣ επισημαίνεται περαιτέρω ότι στην κλάση αυτή εντάσσονται μόνο μηχανές και συσκευές γραφείου «που περιλαμβάνουν βάση για την τοποθέτησή τους, π.χ. πάνω σε τραπέζι ή γραφείο, ή μηχανισμό στερέωσης, εξαιρουμένων κατά συνέπεια των μηχανημάτων χειρός», όπως τα χειροκίνητα εργαλεία που διαλαμβάνονται στο κεφάλαιο 82 του ΕΣ. Αφενός, η διευκρίνιση αυτή δεν μπορεί να ερμηνευθεί υπό την έννοια ότι μόνον οι συσκευές που περιέχουν βάση για την τοποθέτησή τους πάνω σε τραπέζι ή γραφείο καλύπτονται από την κλάση 8472 του ΕΣ. Ειδικότερα, προκύπτει σαφώς ότι καλύπτονται από αυτή τη δασμολογική κλάση τόσο οι μηχανές και οι συσκευές γραφείου που περιέχουν τέτοια βάση, όσο και αυτές που περιέχουν «μηχανισμό στερέωσης». Επομένως, μπορούν να χρησιμοποιηθούν άλλα μέσα για τη στερέωση ή την τοποθέτηση των μηχανών ή συσκευών γραφείου, ιδίως στο πάτωμα, σε χώρο όπου εκτελούνται εργασίες γραφείου. Αφετέρου, η εν λόγω διευκρίνιση τονίζει περισσότερο ότι οι μηχανές και οι συσκευές γραφείου που υπάγονται στην κλάση 8472 του ΕΣ έχουν κυρίως μηχανική δομή και λειτουργία προκειμένου να διακρίνονται από τα «μηχανήματα χειρός», το δε εμπόρευμα το οποίο αφορά ο εκτελεστικός κανονισμός 2016/1760 δεν είναι μηχάνημα χειρός.
         
      
            60
         
         
            Λαμβανομένων υπόψη των προεκτεθέντων, διαπιστώνεται ότι η Επιτροπή, κατατάσσοντας τη συσκευή που αποτελείται από ανιχνευτή γνησιότητας χαρτονομισμάτων και κασέτες χαρτονομισμάτων, όπως περιγράφεται στη στήλη 1 του πίνακα που περιλαμβάνεται στο παράρτημα του εκτελεστικού κανονισμού 2016/1760, στην κλάση 8472 και όχι στην κλάση 9031 της ΣΟ, δεν τροποποίησε το περιεχόμενο ή το πεδίο εφαρμογής καμίας εκ των δύο αυτών δασμολογικών κλάσεων.
         
      
            61
         
         
            Κατά συνέπεια, στα υποβληθέντα προδικαστικά ερωτήματα πρέπει να δοθεί η απάντηση ότι από την εξέτασή τους δεν προέκυψε κανένα στοιχείο ικανό να θίξει το κύρος του εκτελεστικού κανονισμού 2016/1760.
         
      
      Επί των δικαστικών εξόδων
   
   
            62
         
         
            Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
         
       
         
            Για τους λόγους αυτούς, το Δικαστήριο (ένατο τμήμα) αποφαίνεται:
         
       
            
               
                  Από την εξέταση των υποβληθέντων προδικαστικών ερωτημάτων δεν προέκυψε κανένα στοιχείο ικανό να θίξει το κύρος του εκτελεστικού κανονισμού (ΕΕ) 2016/1760 της Επιτροπής, της 28ης Σεπτεμβρίου 2016, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία.
               
            
          
            
               
                  (υπογραφές)
               
            
         (
         *1
      )	Γλώσσα διαδικασίας: η αγγλική.